# **ŠTATÚT KOMISIE**

# PRI MONITOROVACOM VÝBORE

# PRE PROGRAM SLOVENSKO 2021 – 2027

# **PRE Fond na spravodlivú transformáciu**

## **Článok 1**

## **Úvodné ustanovenia**

1. Štatút Komisie pri Monitorovacom výbore pre Program Slovensko 2021 – 2027 pre Fond na spravodlivú transformáciu (ďalej len „štatút“) je vypracovaný na základe Štatútu Monitorovacieho výboru pre Program Slovensko 2021 – 2027.
2. Tento štatút upravuje úlohy, zloženie, členstvo, spôsob zasadnutia a činnosť Komisie pri Monitorovacom výbore pre Program Slovensko 2021 – 2027 pre Fond na spravodlivú transformáciu (ďalej len „komisia“).
3. Komisiu zriaďuje Monitorovací výbor pre Program Slovensko 2021 – 2027 (ďalej len „výbor“) v súlade s § 10 ods. 6 zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov (ďalej len „zákon“).
4. Pôsobnosť komisie sa vzťahuje na Fond pre spravodlivú transformáciu.

## **Článok 2**

## **Úlohy komisie**

1. Komisia vykonáva úlohy upravené v tomto štatúte. O výkone úloh komisie je výbor informovaný predovšetkým prostredníctvom zápisníc zo zasadnutia komisie.
2. Komisia:
3. prerokúva materiály, ktorých prerokovaním poverí komisiu výbor,
4. vykonáva ďalšie úlohy, ktorými výbor poverí komisiu,
5. navrhuje riadiacemu orgánu prijať strategické rozhodnutia ohľadom riadenia Programu Slovensko 2021 – 2027, plnenia plánov kontrahovania, čerpania a dosahovania výsledkov, rizík a otvorených otázok,
6. je informovaná o harmonograme plánovaných výziev s identifikáciou výziev, ktoré sa budú pripravovať participatívnym spôsobom a o zmenách harmonogramu plánovaných výziev.
7. Komisia odporúča výboru opatrenia na riešenie otázok, ktoré ovplyvňujú výkonnosť Programu Slovensko 2021 – 2027.
8. Komisia prerokúva metodiku a kritériá použité pre výber projektov vrátane ich zmien pre Fond na spravodlivú transformáciu. Po prerokovaní komisia vráti metodiku a kritériá použité pre výber projektov vrátane ich zmien na dopracovanie alebo ju odporučí výboru na schválenie.
9. Komisia schvaľuje zámery národných projektov (vrátane prijímateľov) podľa § 23 ods. 2 a 3 zákona a ich zmeny.
10. Komisia zohľadňuje pri svojej činnosti prepojenia s politikami štátu a inými zdrojmi financovania z Európskej únie.
11. Komisia môže poskytovateľovi odporučiť zriadenie pracovných platforiem (napr. pracovná skupina, okrúhly stôl) zabezpečujúcich participatívnu prípravu výziev a zámerov národných projektov. V prípade zriadenia takejto platformy budú členovia a stáli pozorovatelia komisie informovaní o záveroch vyplývajúcich z jej činnosti.
12. Komisia rozhoduje formou uznesenia vydaného podľa článku 5 Rokovacieho poriadku Komisie pri Monitorovacom výbore pre Program Slovensko 2021 – 2027 pre Fond na spravodlivú transformáciu (ďalej len „rokovací poriadok“).

## **Článok 3**

## **Zloženie komisie**

1. Zloženie komisie zodpovedá vecnému a obsahovému zameraniu Fondu na spravodlivú transformáciu a zohľadňuje princípy partnerstva, nediskriminácie a rovnomerného zastúpenia relevantných orgánov štátnej správy, sprostredkovateľských orgánov a zástupcov partnerov uvedených v čl. 8 ods. 1 nariadenia Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku v platnom znení (ďalej len „nariadenie o spoločných ustanoveniach“).
2. Komisia pozostáva z 32 členov s hlasovacím právom, 11 stálych pozorovateľov bez hlasovacieho práva a 1 tajomníka výboru bez hlasovacieho práva.
3. Štatutárne orgány subjektov uvedených v ods. 5, okrem štatutárneho orgánu Ministerstva investícií, regionálneho rozvoja a informatizácie Slovenskej republiky (ďalej len „ministerstvo“) a zástupcov Európskej komisie, predkladajú predsedovi komisie nominácie na menovanie podpredsedov komisie, členov komisie a stálych pozorovateľov. Za podpredsedu komisie a člena komisie môže byť príslušným subjektom navrhnutá iba osoba, ktorá je v štátnozamestnaneckom pomere, pracovnom pomere alebo inom obdobnom vzťahu so subjektom uvedeným v ods. 5, alebo ktorá je členom subjektu uvedeného v ods. 5.
4. Predchádzajúci odsek sa nevzťahuje na návrhy zástupcov občianskej spoločnosti, ktorých do komisie nominujú platformy mimovládnych neziskových organizácií prostredníctvom transparentného nominačného mechanizmu spravovaného Úradom splnomocnenca vlády Slovenskej republiky pre rozvoj občianskej spoločnosti a Komorou mimovládnych neziskových organizácií Rady vlády Slovenskej republiky pre mimovládne neziskové organizácie.
5. Komisia pozostáva z:
6. predsedu komisie, ktorým je zástupca ministerstva zodpovedný za Fond na spravodlivú transformáciu,
7. podpredsedov komisie, ktorými sú:
8. jeden zástupca Ministerstva práce, sociálnych vecí a rodiny Slovenskej republiky,
9. jeden zástupca Ministerstva hospodárstva Slovenskej republiky,
10. jeden zástupca Ministerstva životného prostredia Slovenskej republiky,
11. jeden zástupca Slovenskej inovačnej a energetickej agentúry,
12. členov komisie, ktorými sú:
13. jeden zástupca ministerstva zodpovedný za riadenie Programu Slovensko 2021 - 2027,
14. jeden zástupca ministerstva zodpovedný za implementáciu Programu Slovensko 2021 - 2027,
15. jeden zástupca Ministerstva školstva, vedy, výskumu a športu Slovenskej republiky,
16. jeden zástupca Ministerstva práce, sociálnych vecí a rodiny Slovenskej republiky, zástupca gestora horizontálnych princípov,
17. jeden zástupca Ministerstva hospodárstva Slovenskej republiky,
18. jeden zástupca Ministerstva životného prostredia Slovenskej republiky,
19. jeden zástupca Slovenskej inovačnej a energetickej agentúry,
20. jeden zástupca Ministerstva dopravy Slovenskej republiky,
21. jeden zástupca Úradu vlády Slovenskej republiky, zástupca výskumnej a inovačnej autority,
22. jeden zástupca Ministerstva financií Slovenskej republiky, zástupca koordinačného orgánu pre finančné nástroje,
23. jeden zástupca Slovenskej agentúry pre rozvoj investícií a obchodu,
24. jeden zástupca Banskobystrického samosprávneho kraja,
25. jeden zástupca Košického samosprávneho kraja,
26. jeden zástupca Trenčianskeho samosprávneho kraja,
27. traja zástupcovia Združenia miest a obcí Slovenska (jeden za každý oprávnený kraj),
28. traja zástupcovia Únie miest Slovenska (jeden za každý oprávnený kraj),
29. traja zástupcovia občianskej spoločnosti v súlade s čl. 8 ods. 1 písm. c) nariadenia o spoločných ustanoveniach,
30. jeden zástupca Republikovej únie zamestnávateľov,
31. jeden zástupca Asociácie zamestnávateľských zväzov a združení Slovenskej republiky,
32. jeden zástupca Asociácie priemyselných zväzov a dopravy,
33. jeden zástupca Slovenskej asociácie malých a stredných podnikov a živnostníkov.
34. Stálymi pozorovateľmi sú:
35. štyria zástupcovia Európskej komisie,
36. jeden zástupca ministerstva zodpovedný za synergie,
37. jeden zástupca ministerstva, zástupca centrálneho koordinačného orgánu,
38. jeden zástupca Úradu vlády Slovenskej republiky zodpovedný za synergie,
39. jeden zástupca Úradu splnomocnenca vlády Slovenskej republiky pre rozvoj občianskej spoločnosti,
40. jeden zástupca združenia Inteligentná mobilita Slovenska,
41. dvaja zástupcovia Ministerstva financií Slovenskej republiky, jeden zástupca orgánu auditu a jeden zástupca platobného orgánu.

## **Článok 4**

## **Predseda komisie**

1. Predsedu komisie menuje a odvoláva štatutárny orgán ministerstva.
2. Predsedu komisie v čase jeho neprítomnosti zastupuje podpredseda komisie, a to na základe písomného splnomocnenia predsedu komisie v rozsahu ním vymedzených práv a povinností.
3. Predseda komisie najmä:
4. zvoláva a vedie zasadnutia komisie,
5. navrhuje program zasadnutí komisie,
6. navrhuje overovateľa zápisnice zo zasadnutia komisie,
7. vymenúva a odvoláva podpredsedov komisie,
8. vymenúva a odvoláva členov komisie a stálych pozorovateľov okrem zástupcov Európskej komisie,
9. v rámci vedenia zasadnutia komisie dohliada na dodržiavanie zásad objektivity, transparentnosti, dôvernosti a na predchádzanie akémukoľvek konfliktu záujmov,
10. zastupuje komisiu navonok a zodpovedá za jej činnosť,
11. zodpovedá za dodržiavanie štatútu a rokovacieho poriadku.
12. Predsedovi komisie zaniká členstvo v komisii odvolaním štatutárnym orgánom ministerstva, a to najmä v prípadoch podľa čl. 5 ods. 6.
13. Predseda komisie je oprávnený aj počas zasadnutia komisie poveriť podpredsedu komisie vedením zasadnutia.

## **Článok 5**

## **Členovia komisie**

1. Členovia komisie sa zúčastňujú na zasadnutiach komisie, vyjadrujú sa k programu a materiálom predkladaným na zasadnutia komisie, predkladajú návrhy, odporúčania, stanoviská a hlasujú v súlade s rokovacím poriadkom.
2. Členovia komisie sú pri výkone svojej funkcie zastupiteľní na základe písomného splnomocnenia na zastupovanie, ktoré člen komisie udelí svojmu zástupcovi na konkrétne zasadnutie komisie. Splnomocnenie zasiela člen komisie e-mailovou komunikáciou alebo ho splnomocnený zástupca doručí pred zasadnutím komisie sekretariátu výboru v listinnej forme.
3. Členovia komisie, s výnimkou zástupcov subjektov verejnej správy podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, majú nárok na náhradu preukázaných výdavkov súvisiacich s účasťou na zasadnutiach komisie, ktoré im budú uhradené refundáciou podľa zákona č. 283/2002 Z. z. o cestovných náhradách v znení neskorších predpisov a v súlade s pravidlami financovania stanovenými riadiacim orgánom.
4. Podpredsedovia komisie a členovia komisie sa môžu svojho členstva vzdať, a to písomným vzdaním sa členstva v komisii, ktoré doručia sekretariátu výboru. Podpredsedovia komisie a členovia komisie sú povinní o tejto skutočnosti informovať subjekt, ktorý ich do komisie nominoval.
5. Členstvo v komisii zaniká:
6. ukončením Programu Slovensko 2021 - 2027,
7. odvolaním člena komisie predsedom komisie,
8. písomným vzdaním sa členstva v komisii,
9. smrťou člena komisie alebo jeho vyhlásením za mŕtveho,
10. ukončením štátnozamestnaneckého pomeru, pracovného pomeru alebo iného obdobného vzťahu so subjektom, ktorý člen komisie zastupuje.
11. Predseda komisie odvolá člena komisie:
12. na základe právoplatného odsudzujúceho rozsudku za úmyselný trestný čin,
13. v prípade identifikácie konfliktu záujmov, pri ktorom člen komisie nedodržal povinnosť zdržať sa hlasovania,
14. na návrh štatutárneho zástupcu subjektu, ktorý člena komisie nominoval,
15. na návrh Komory mimovládnych neziskových organizácií Rady vlády SR pre mimovládne neziskové organizácie v prípade zástupcov občianskej spoločnosti v súlade s čl. 8 ods. 1 písm. c) nariadenia o spoločných ustanoveniach..
16. Predseda komisie môže odvolať aj podpredsedu a člena komisie, ktorý sa trikrát po sebe nezúčastnil na zasadnutí komisie bez splnomocnenia a účasti jeho zástupcu alebo doručenia písomného stanoviska k programu zasadnutia komisie.
17. Ak podpredsedovi alebo členovi komisie zanikne členstvo, subjekt, ktorý ho do komisie nominoval, nominuje nového podpredsedu alebo člena komisie. Nominujúci subjekt je povinný informovať sekretariát výboru o zániku členstva v komisii a nových nomináciách do desiatich pracovných dní odo dňa vzniku niektorej z vyššie uvedených skutočností.
18. Komisia na návrh predsedu komisie schvaľuje spomedzi členov komisie overovateľa pre každé zasadnutie osobitne.
19. Členovia komisie, stáli pozorovatelia a zástupcovia ďalších orgánov a inštitúcií sú povinní dodržiavať dôverný charakter zasadnutí komisie, zachovávať mlčanlivosť o dôverných informáciách, o ktorých sa dozvedeli pri výkone svojej funkcie a jedenkrát ročne podpísať pred prvým zasadnutím výboru alebo zasadnutím ktorejkoľvek komisie pri výbore, ktorej sa zúčastnia, vyhlásenie o mlčanlivosti a vylúčení konfliktu záujmov. Ako dôverné sa označujú informácie, ktoré nemôžu byť verejne prístupné na základe osobitných predpisov a informácie týkajúce sa hlasovania jednotlivých členov komisie.
20. Konflikt záujmov vymedzený v § 45 zákona a v právnych predpisoch EÚ[[1]](#footnote-2) je pri výkone funkcie člena komisie zakázaný.
21. Členovia komisie sú pri vykonávaní úloh súvisiacich s činnosťou komisie povinní postupovať tak, aby nedochádzalo ku konfliktu záujmov, najmä aby rodinné alebo citové dôvody, politická alebo národná príslušnosť, ekonomický záujem alebo akýkoľvek iný priamy alebo nepriamy osobný záujem nenarušil alebo neohrozil nestranný a objektívny výkon úloh komisie. V prípade riešenia bodov programu, ktoré môžu byť objektívne vnímané ako konflikt záujmov, platí pre dotknutého člena komisie povinnosť oznámiť túto skutočnosť tajomníkovi výboru a zdržať sa hlasovania. V prípade zistenia porušenia zákazu konfliktu záujmov u podpredsedu komisie alebo člena komisie, predseda komisie odvolá dotknutého podpredsedu komisie alebo člena komisie.
22. Na stálych pozorovateľov sa primerane vzťahujú ustanovenia tohto článku.
23. Sekretariát výboru zabezpečí informovanie dotknutých osôb, ktoré sa zúčastnia na zasadnutí komisie, o spracúvaní ich osobných údajov, na účely zabezpečenia výkonu administratívno-technických činností komisie ako napr. vyhotovenie zápisníc zo zasadnutí, overenie počtu členov komisie na zasadnutí a pod. Sekretariát výboru zabezpečí zverejnenie zoznamu členov komisie a jeho aktualizácií podľa § 10 ods. 6 zákona.

## **Článok 6**

## **Organizačné a administratívne zabezpečenie činnosti komisie a jej zasadnutí**

1. Úlohy spojené s organizačným a administratívno-technickým zabezpečovaním činnosti komisie plní sekretariát výboru. Sekretariát výboru je zriadený na ministerstve.
2. Sekretariát výboru riadi a za jeho činnosť zodpovedá tajomník výboru, ktorého menuje a odvoláva predseda výboru. Ustanovenia o zastupiteľnosti člena komisie sa primerane vzťahujú aj na tajomníka výboru.
3. Tajomník výboru najmä:
4. zúčastňuje sa na zasadnutiach komisie,
5. vypracováva zápisnice a uznesenia zo zasadnutí komisie,
6. kontroluje splnomocnenia na zastupovanie a zabezpečuje podpisy členov komisie, stálych pozorovateľov a ďalších osôb prítomných na zasadnutí komisie na vyhláseniach o mlčanlivosti a vylúčení konfliktu záujmov,
7. informuje členov komisie prítomných na zasadnutí komisie o obsahu písomného stanoviska ku ktorémukoľvek bodu programu zasadnutia komisie, ktoré má právo doručiť člen komisie, ak sa nezúčastní ani nesplnomocní svojho zástupcu na účasť na zasadnutí komisie,
8. vykonáva činnosti podľa pokynov predsedu komisie a podpredsedov komisie,
9. zabezpečuje zverejnenie prerokúvaných a schválených zámerov národných projektov,
10. informuje subjekt, ktorý nominoval člena komisie, o jeho odvolaní predsedom komisie.
11. Sekretariát výboru zabezpečuje činnosti pre fungovanie komisie podľa pokynov predsedu komisie, podpredsedov komisie a tajomníka výboru.
12. Členov komisie nominujú subjekty uvedené v čl. 3 na základe výzvy sekretariátu výboru.
13. Na sekretariát výboru a tajomníka výboru sa primerane vzťahujú ustanovenia čl. 5 ods. 10 až 12.

## **Článok 7**

## **Zasadnutie a činnosť komisie**

1. Komisia zasadá podľa potreby, na základe zvolania zasadnutia predsedom komisie. Zasadnutie komisie zvolá predseda komisie aj na základe žiadosti najmenej jednej tretiny všetkých členov komisie podanej v listinnej alebo elektronickej podobe na sekretariát výboru na e-mailovú adresu: sekretariatMV21-27@mirri.gov.sk alebo na základe uznesenia komisie.
2. Akákoľvek komunikácia týkajúca sa činnosti komisie a jej zasadnutí musí byť adresovaná sekretariátu výboru elektronicky, na e-mailovú adresu podľa ods. 1. Zasadnutie komisie sa riadi rokovacím poriadkom, ktorý určuje pravidlá zasadnutia komisie.
3. Zasadnutia komisie sú neverejné. Informácie o výsledkoch zasadnutia komisie vo forme zápisnice zo zasadnutia komisie a uznesenia komisie zverejní sekretariát výboru na webovom sídle riadiaceho orgánu.

## **Článok 8**

## **Účasť zástupcov ďalších orgánov a inštitúcií na zasadnutiach komisie**

1. Predseda komisie je oprávnený, z vlastného podnetu alebo na základe žiadosti člena komisie alebo stáleho pozorovateľa prizvať na zasadnutie aj iných pozorovateľov ako sú uvedení v čl. 3 alebo aj expertov z relevantných oblastí, ktoré sú predmetom zasadnutia komisie.
2. Predseda komisie môže zástupcom podľa predchádzajúceho odseku počas zasadnutia komisie udeliť slovo. Títo zástupcovia nemajú postavenie člena komisie, ani hlasovacie právo a zúčastňujú sa na zasadnutí komisie len v tej veci, ktorá je dôvodom ich účasti.

## **Článok 9**

## **Schválenie a zmeny štatútu**

1. Štatút a jeho zmeny vypracuje sekretariát výboru v spolupráci so sprostredkovateľskými orgánmi zodpovednými za implementáciu Fondu na spravodlivú transformáciu.
2. Štatút a jeho zmeny schvaľuje výbor. Schválený štatút alebo dodatok k štatútu podpisuje predseda výboru.
3. Štatút sa zverejňuje na webovom sídle riadiaceho orgánu.
4. Všetky zmeny štatútu musia mať formu písomného a očíslovaného dodatku k štatútu v listinnej podobe.
5. Sekretariát výboru po schválení dodatku k štatútu vypracuje konsolidované znenie štatútu a zabezpečí zverejnenie dodatku a konsolidovaného znenia štatútu na webovom sídle riadiaceho orgánu.

## **Článok 10**

## **Záverečné ustanovenia**

1. Komisia sa zriaďuje na dobu určitú, do akceptovania záverečnej správy o výkonnosti Programu Slovensko 2021 – 2027 Európskou komisiou.
2. Tento štatút je záväzný pre všetkých členov komisie, stálych pozorovateľov, tajomníka výboru a všetky ostatné osoby, ktoré sa zúčastnia na činnosti alebo na zasadnutiach komisie napr. pre zástupcov ďalších orgánov a inštitúcií.
3. Spôsob a priebeh zasadnutia komisie, hlasovanie a prijímanie uznesení komisie, ako aj ďalšie náležitosti zasadnutia komisie upravuje rokovací poriadok.

## **Článok 11**

## **Účinnosť**

Štatút a jeho dodatok nadobúda platnosť a účinnosť dňom jeho schválenia výborom.

V Bratislave,

...............................................................

**Veronika Remišová**

podpredsedníčka vlády a ministerka investícií, regionálneho rozvoja a informatizácie

1. Čl. 61 Nariadenia Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012; Usmernenie týkajúce sa predchádzania a riešenia konfliktov záujmov v zmysle nariadenia o rozpočtových pravidlách (2021/C 121/01) [↑](#footnote-ref-2)